לאחר שבוע של שקט יחסי - הטרור חזר: חייל בן 19 נפצע בינוני לאחר שנדקר אמש (יום ו') על ידי מחבל פלסטיני במעבר קלנדיה. המחבל נורה ונהרג על ידי הכוחות במקום. הצעיר פונה מהמקום עם פצעי דקירה בפלג גופו העליון לבית החולים הדסה עין כרם בירושלים. כ-200 פלסטינים החלו להתפרע סמוך למחסום לאחר האירוע.
מהמשטרה נמסר כי המחבל (28) תושב כפר עקב, ככל הנראה נכנס רגלית למעבר המיועד לכלי רכב ודקר את החייל בסכין כמה פעמים בפלג גופו העליון. הכוחות במקום ירו לעברו והצליחו לנטרל אותו, וזמן קצר לאחר מכן נקבע מותו. בעקבות הפיגוע נחסם המחסום לתנועה. צוותי מד"א שהוזעקו למקום פינו את החייל שנדקר לבית החולים הדסה עין כרם בירושלים. הפצוע משרת בגדוד המעברים של המשטרה הצבאית, וחברו לכוח ומאבטח אזרחי שפועל במחסום ירו לעבר המחבל והרגו אותו.
כ-200 פלסטינים החלו להתפרע לאחר האירוע בסמוך למחסום, מצדו הפלסטיני. המתפרעים יידו אבנים לעבר כוחות הביטחון, שהשתמשו באמצעים לפיזור הפגנות.
גל הפיגועים התחדש ביום שישי לפני שבועיים, כאשר חייל נפצע בפיגוע דקירה במחסום ג'ילבר שבחברון, שעות ספורות לאחר ניסיון דקירה בשער שכם בירושלים, ולאחר פיגוע דריסה בכניסה לקריית ארבע. כמו כן פלסטינים יידו אבנים לעבר אוטובוס בכביש 1. יום לאחר מכן הסתער מחבל על חייל מגדוד 50 של הנח"ל בחברון, סמוך לתל רומיידה, דקר אותו ופצע אותו באורח קל. החיילים במקום פתחו באש וחיסלו את המחבל. היה זה אירוע טרור חמישי בתוך יממה.
למחרת נפצע קצין מילואים באורח בינוני בפיגוע דקירה באפרת, לאחר שמחבל פלסטיני שהסתתר בלילה בשיחים ליד היישוב שבגוש עציון התנפל עליו. המחבל נורה ונוטרל. כמו כן נפצעו בשבוע שעבר שוטרת בת 38 ושוטר בן 47 בפיגוע דקירה בשער הפרחים בירושלים. המחבל נורה ונפצע באורח קשה.
כמה שעות לאחר הפיגוע בירושלים ניסו שני מחבלים פלסטינים לדקור לוחמי משמר הגבול ליד מערת המכפלה בחברון. השניים נורו על ידי הלוחמים - ונהרגו. לוחם מג"ב נפצע קל מאוד בידו. בהמשך השבוע נורתה נערה פלסטינית בת 12 שהגיעה עם תיק למעבר אליהו שליד אלפי מנשה, ולא עצרה למרות דרישת המאבטחים. בתחקור ראשוני שנערך לה אמרה: "באתי למות".
לפני כשבוע ניסה מחבל בן 14 לדקור ישראלים בכניסה לקריית ארבע ונורה. המחבל לא הצליח לפגוע באיש ונפצע מהירי באורח קשה.